钦定古今图书集成/明伦汇编/氏族典/第281卷 > 《廖用贤尚友录》 > 汪若海
## 钦定古今图书集成/明伦汇编/氏族典/第281卷 > 《廖用贤尚友录》 > 汪若海

按《宋史汪若海传》：“若海，字东叟，歙人。未弱冠，游京师，
入太学。靖康元年，金人侵扰，朝廷下诏求知兵者，若
海应诏，未三刻而文成，擢高等。二帝北行，袖书抗粘
罕，请存赵氏。缒而出，谒康王于济州，谓神器久虚，异
姓僭窃，宜早即位，以图中兴。补修职郎，充帐前差使。
高宗既即位，推恩改承奉郎，迁江南经制使，转承事”
郎，监登闻检院。五府交辟，改属右府。论军食，迕执政，
通判沅州，以谗夺籍，谪英州。时节制江夏军马李允
文拥众十万，跋扈不用朝，命。若海往谕，允文大感悟，
即举军东下，复招其徒张用、曹成、李宏、马友同归朝
廷，湖、湘遂安。寻复承务郎，监潭州南岳庙，通判辰州。
绍兴九年，复三京，祗谒陵寝。事还，以前功四迁至承
议郎、通判顺昌府，辟淮北宣抚司主管机宜文字。《拓
皋》之役，复以劳两转至朝散郎、通判洪州。丁内艰，服除，添差通判信州。秩满，迁湖北帅司参议、知道州，授
直秘阁、知江州，丁父忧死。